**С Т А Н О В И Щ Е**

по конкурс за заемане на академичната длъжност „доцент“ в област на висше образование 3. 1. Социология, антропология и науки за културата (Българска етнология. Народна медицина) – един, за нуждите на ИФ (ДВ, бр. 48/28.06.2022 г.)

Член на научното жури: доц. д-р Мила Милева Маева, ИЕФЕМ – БАН (съгласно заповед № РД-38-445/ 23. 07.2022).

**Професионален опит на кандидата**

**Гл. ас. д-р Виолета Калинова Коцева-Попова** е единственият кандидат в обявения за нуждите на ИФ конкурс за академичната длъжност „доцент“. Тя е представила всички изискуемите документи и материали, както и допълнителна информация за част от дейностите, които осъществява в качеството си на преподавател, учен, експерт и ръководител. Материалите по конкурса са ясно доказателство, че гл. ас. д-р Виолета Калинова Коцева-Попова покрива мининалните изисквания за придобиване на престижната длъжност „доцент“, залегнали в Закона за развитие на академичния състав в Република България (ЗРАСРБ), Правилника към него и нормативната база на СУ за условията и реда за придобиване на научни степени и за заемане на академични длъжности. Ходът на процедурата до момента на съставянето на настоящото становище следва изискванията на действащото законодателство. Също така декларирам, че не съм свързано лице с кандидата по смисъла на § 1, т. 5 от допълнителните разпоредби на Закона за развитието на академичния състав в Република България (ЗРАСРБ) и нямам и частен интерес, свързан с процедурата или с кандидата, който би могъл да повлияе на обективността ми като член на научното жури. Въпреки това държа да отбележа, че следя в дългосрочен план работата на д-р Коцева-Попова и тя изпъква с целенасочените си проучвания по темата на конкурса, което я превръща в подходящия кандидат за заеманата позиция.

На първо място трябва да се отбележа, че гл. ас. д-р Виолета Калинова Коцева-Попова има предишен научен опит в направлението, в което кандидатства като е получила магистърска степен по история, специализация Етнология през 1999 г., и докторска степен по етнология през 2010 г. в Етнографския институт с музей при БАН. От 2010 г. до настоящия момент е на щатна работа в СУ – първо като асистент, а от следващата година като главен асистент.

**Преподавателска дейност**

В своя дългогодишен преподавателски опит гл. ас. д-р Виолета Калинова Коцева-Попова води упражнения и лекции в бакалавърската и магустърската програма по Етнология. До момента тя е въвела и редица нови лекционни курсове като „Проблеми на европейската модернизация“, „Медицинска антропология“, „Балканска етнология“, „Антропология и възрастови групи“, „Етнология и съвременност“, „Етнология“ и „Динамика на идентичностите зад граница“. Представените документи говорят за високата преподавателска и аудиторна натовареност на кандидатката. Също така тя е ръководител на двама успешно защитили дипломанти в СУ. Гл. ас. д-р Виолета Калинова Коцева-Попова участва в организацията и провеждането на теренни практики на студентите, които са необходими за академичното обучение и развитието на бъдещите етнолози. Освен в България кандидатката има и преподавателски опит и в чужбина – в Латвия и Германия.

**Научно-изследователска работа на кандидатката**

Едновременно с преподавателската си дейност гл. ас. д-р Виолета Калинова Коцева-Попова е ангажирана активно и с изследователска работа*.* През годините тя се утвърди след колегията като специалист по хигиена и народна медицина. Нейните изследвания се реализират сред различни етнически и религиозни общности в страната като тя познава детайлно цели райони. Част от научния ѝ фокус пада върху съжителството и интеграцията в интеркултурна среда. Мога спокойно да твърдя, че към момента на конкурса тя има изграден образ на разпознаваем учен в България, теренист с богат опит и изследовател с висок потенциал за академично израстване.

Кандидатката участва в конкурса с научна продукция, която е оригинална, и която не повтаря представените публикации за придобиване на академичната длъжност „главен асистент“. Тя включва две монографии – едната е основният хабилитационен труд, а другата е публикувана на базата на дисертацията, и 19 статии и студии, част от които са в световните бази за рефериране и индексиране.

Тук трябва да се отбележи, че кандидатката е избрала преди всичко публикациите, свързани с темата на конкурса. Те са насочени към народната / етномедицината, методологията на изследването ѝ в традиционното общество и в съвременността, и спецификите ѝ сред различни етническите и конфесионални общности в страната. В допълнение трябва да се отбележи, че гл. ас. д-р Виолета Калинова Коцева-Попова е представила списък с цитирания в България и чужбина, като преобладаващата част са в реферирани и индексирани издания.

Сред научните публикации на кандидатката трябва да се отбележи хабилитационния труд *Лечители и лечителски практики в началото на ХХІ век. Етноложки аспекти, 2022, ISBN:978-954-07-5520-5; ISBN 978-954-07-5521-2.pdf, УИ* „*Св. Кл. Охридски*“*, София*. Той е резултат от дългогодишна работа и представя едно цялостно проучване по темата. Един от основните плюсове на изследването е богатият лично събран теренен материал, като д-р Коцева-Попова успява да покрие голяма част от територията на страната и да се срещне дори с известни в публичното пространство лечители.

Монографията се състои от увод, четири глави, заключение и приложения. Като приносно трябва да се отбележи, че авторката се връща към една традиционна за етнологията тема, но я проучва и анализира през съвременната теоретична рамка. Тя се насочва към автобиографичния подход, при който индивидът, в случая лечителят, заема централно място със своя житейски опит, но е поставен в общобългарския и локалния обществен и общностен контекст. Важен елемент на проучването е проследяването на засилените динамики на лечителските практики и тяхното адаптиране с цел оцеляването на културните факти в съвременността. Впечатление прави факта, че проучването се фокусира върху практики на различни категории лечители: от традиционните баячки, през гледачкита (на кафе, на карти, на боб), чакръкчиите и билкарите до лекуващите с енергия. Важното е заключението на авторката, че лечителите преосмислят и адаптират своите знания и практики към съвременните концепции и знания за здраве и лечение. Д-р Коцева-Попова успява да представи както здравната, така и социалната значимост на лечителите и лечителските практики в началото на 21 в. За много от българите те продължават да са важен медиатор за преодоляването на кризи като улесняват както своя, така и живота на пациентите.

В оглед на разрастването на интереса към авторефлексията бих препоръчала на д-р Коцева-Попова да помисли за бъдещи публикации относно мястото на изследователя при проучването на етномедицината на терен. Архивизирането на теренните материали би улеснило бъдещото им използване. Проучването би добило завършен вид, ако бяха включени и допълнителни архивни материали, събрани и от други изследователи. Според мен това ще затвърдило идеята за динамиката на лечителските практики. Темата обаче е перспективна и може да се разгърне в посока на ролята на лечителите в хода на пандемията от Ковид-19.

Другата представена монографията в рамките на процедурата е „Честита баня!“ Етноложки поглед към хигиената на българите. София, РААБЕ, ISBN: 978-954-9619-60-7. Тя е разширеното изследване на докторската теза на д-р Коцева-Попова, която разглежда хигиената на българите от края на 19 и началото на 20 в. като част от процеса на модернизация на обществото. Освен към народните традиции и практики, изследването проследява и държавната стратегии и политика на благоустрояването и градоустройството и налагането на съвременните санитарно-хигиенни изисквания към началото на 20 в.

Сред изследванията на кандидатката трябва да отбележа и проучването за въвеждането на етнологията в средните училища. Изследователското внимание е насочено към необходимостта от подобно обучение в контекста на Стратегията за гражданско, здравно, екологично и интеркултурно образование и важността ѝ за изграждане на емпатийно поведение сред учениците.

**Научно-приложна дейност на кандидатката**

Гл. ас. д-р Виолета Калинова Коцева-Попова провежда многоаспектна и разнообразна научноприложна дейност. Тя участва и ръководи редица проекти, финансирани от СУ (6 броя), МОН (6 броя) и оперативните програми за развитие (4 броя), което обогатява нейните многопосочни интереси и дейности. Кандидатката показва своя организационен потенциал като успява да обедини работата на студенти, преподаватели и изследователи от други университети и научни организации. Редактор и съставител е на осем научни и научноприложни сборници на български и английски език. Д-р Коцева-Попова е и член на редколегията на Годишника на СУ „Св. Клиимент Охридски“ – Исторически факултет, и новото етнологично списание „Терени“. Допълнително трябва да се отбележи, че тя е и автор на учебници и учебни помагала както за средното образование, така и за допълнителното обучение педагогическия и непедагогическия персонал за работа с родители от уязвими групи и родители на деца със СОП в детските градини.

# **Заключение**

Представените в това становище обстоятелства и констатации отразяват високата ми оценка за кандидатката и за съответствието й националните стандарти за придобиване на академичната длъжност „доцент“. Тя изпъква сред колегията както със своята научна и научноприложна работа, така и с преподавателската, административната и организаторската си дейност. Всичко това ми дава основание убедено да препоръчам кандидатката тъй като тя притежава отлични качества за заемане на позицията. **Становището ми по този кадрови казус е ПОЛОЖИТЕЛНО. Изложеното по-горе ми дава право да гласувам с ДА кандидатката гл. ас. д-р Виолета Калинова Коцева-Попова да заеме академичната длъжност „доцент“ в област на висше образование** **3.1. Социология, антропология и науки за културата (Българска етнология. Народна медицина) за нуждите на ИФ.** Призовавам и членовете на Научния съвет на ИФ също да подкрепят кандидатката по настоящата процедура.

гр. София

13 октомври 2022 г. доц. д-р Мила Милева Маева